România oferă sprijin militar pentru Republica Moldova. Asistență și antrenamente pentru trupele basarabene
- Nicolae Comănescu
- 15 martie 2024, 20:22
România continuă să ajute Republica Moldova pe mai multe căi. Din punct de vedere militar, Basarabia va primi asistență.
"Republica Moldova e principalul obiectiv de politică externă pentru România. Iar din punct de vedere militar asistența de securitate pe care România o oferă celuilalt mal al Prutului unde se vorbește tot limba română e determinantă.
Odată cu invadarea Ucrainei de către Rusia pe 24 februarie 2022 situația de securitate la Chișinău s-a deteriorat periculos de mult.
Moldova, parte istorică a Principatelor Române, anexată în 1812 de către Imperiul rus, a traversat perioada sovietică ca republică a URSS. Azi, cu o conducere euro-atlantică, Republica Moldova aspiră la integrarea în Uniunea Europeană în 2030, dar se confruntă cu un puternic război hibrid purtat de propaganda rusă împotriva micului stat.
România, sprijin pe toate căile pentru Republica Moldova
Vulnerabilitatea Moldovei e Transnistria, regiune separatistă unde există în continuare forțe ruse iar Ucraina acționează ca un scut pentru Moldova. Războiul dintre separatiștii transnistreni susținuți de Rusia și R. Moldova a fost declanșat în 1990, în prezent conflictul fiind înghețat, existând oricând riscul dezghețării lui de către Rusia. În acest context cel mai grav scenariu pentru Moldova ar fi ca Rusia să reușească să-și atingă obiectivul de a ocupa întreg sud-estul Ucrainei, inclusiv regiunea Odesa, și să facă astfel joncțiunea cu trupele sale din Transnistria", se precizează în cadrul unei analize făcute de siteul m.defenseromania.ro.
În tot acest climat complicat pentru R. Moldova, care se confruntă și cu un intens război hibrid purtat de propaganda rusă, România și-a accelerat sprijinul pentru statul vecin. Rolul României a fost determinant și în criza energetică declanșată după invadarea Ucrainei când Bucureștiul a ținut la propriu lumina aprinsă în Moldova.
Din perspectivă economică rolul României e evidențiat și de cifre. Recent, Ambasadorul R. Moldova în România, Excelența Sa Victor Chirilă a anunțat că România a devenit primul partener comercial al Republicii Moldova, devansând cu mult Federaţia Rusă şi alte state partenere ale Republicii Moldova, dar şi primul investitor "străin" cu peste 400 de milioane de euro.
Sprijinul acordat de România se traduce însă și în asistență de securitate. Iar despre acest lucru a vorbit și președintele R. Moldova Maia Sandu în timpul vizitei din România de săptămâna trecută.
Se oferă asistență de securitate
În contextul în care Moldova trece printr-un proces ambițios de modernizare a forțelor sale armate, pentru a recupera decalajul uriaș din punct de vedere militar față de alte state europene, România se implică inclusiv prin exerciții sau programe comune de antrenament a trupelor.
"Primim asistență de securitate (n.r. din punct de vedere militar, din partea României), participăm la instruiri comune, exerciții militare comune, avem sprijin pentru sistemul de apărare. În ultimii doi ani noi probabil am făcut pentru sistemul de apărare cât nu s-au făcut în ultimii 30 de ani. Sistemul a fost ignorat în mare parte intenționat", a subliniat Maia Sandu, în cadrul unui interviu acordat Digi 24 săptămâna trecută.
Președintele Moldovei a adăugat, vorbind despre neutralitatea constituțională a Moldovei că "Rusia e singura țară din lume care încalcă neutralitatea R. Moldova".
"Rusia are trupe pe teritoriul nostru fără acordul nostru. Narațiunea și propaganda rusă spun că neutralitatea înseamnă că R. Moldova nu trebuie să aibă o armată dotată și un sistem de apărare. Ce înseamna asta? Să fim neutri înseamnă să fim neajutorați și slabi?", s-a întrebat retoric Maia Sandu.
Pericolul de la Kremlin
"În multe cazuri politicieni plătiți de Kremlin, iar în altele corupția și neglijența, au condus la faptul că apărarea noastră era foarte slabă", a conchis Maia Sandu.
Forțele pentru Operații Speciale (FOS) din R. Moldova se antrenează de mai mulți ani alături de FOS din România și SUA. În ceea ce privește structura forțelor speciale, România are una din cele mai bine pregătite FOS din regiune și nu numai.
România oferă suport inclusiv la nivelul de doctrină militară, concept pe care Armata română e organizată pe principii occidentale.
România s-a implicat activ și în înzestrarea Armatei R. Moldova. La începutul anului trecut Moldova a primit primele transportoare de luptă Piranha 3, din 19 transportoare pe care Germania le va livra Moldovei.
Transferul a fost făcut la sugestia României. Blindatele au fost transferate prin Platforma de Sprijin pentru Republica Moldova, inițiativă co-prezidată de România, alături de Germania, Franța și Republica Moldova, mai precizează sursa respectivă.